和李校書新題樂府十二首 法曲
作者：元稹
朝代：唐

paragraphs: 吾聞黃帝鼓清角，弭伏熊羆舞玄鶴。
舜持干羽苗革心，堯用咸池鳳巢閣。
大夏濩武皆象功，功多已訝玄功薄。
漢祖過沛亦有歌，秦王破陣非無作。
作之宗廟見艱難，作之軍旅傳糟粕。
明皇度曲多新態，宛轉侵淫易沈著。
赤白桃李取花名，霓裳羽衣號天落。
雅弄雖云已變亂，夷音未得相參錯。
自從胡騎起煙塵，毛毳腥羶滿咸洛。
女爲胡婦學胡妝，伎進胡音務胡樂。
火鳳聲沈多咽絕，春鶯囀罷長蕭索。
胡音胡騎與胡妝，五十年來競紛泊。